钦定古今图书集成/明伦汇编/氏族典/第145卷 > 《廖用贤尚友录》 > 孙皓
## 钦定古今图书集成/明伦汇编/氏族典/第145卷 > 《廖用贤尚友录》 > 孙皓

按《吴志孙皓传》：“皓字元宗，权孙和子也，一名彭祖，字
皓宗。孙休立，封乌程侯。休薨时，蜀初亡，而交阯携叛，
国内震惧，贪得长君。左典军万彧称皓才识明断，是
长沙桓王之俦，又加之好学，奉遵法度，屡言之于丞
相濮阳兴、左将军张布。于是遂迎立皓，时年二十三，
改元大赦。元兴元年，封休太子𩅦为豫章王，次子汝”
南王、次子梁王、次子陈王。皓既得志，麤暴骄盈，多忌
讳，好酒色，大小失望。兴布窃悔之，或以谮皓诛兴布。
甘露元年夏四月，蒋陵言甘露降，改元，大赦。秋七月，
逼杀景后朱氏，送休四子于吴小城。寻复追杀大者
二人。十二月，晋受禅。宝鼎元年八月，所在言得大鼎，
改年，大赦。建衡元年，立子瑾为太子，改年，大赦。三年，
西苑言《凤凰集》，改明年元《凤凰》。天册元年，吴郡言掘
地得银，长一尺，广三分，刻上有年月字，于是大赦，改
年。天玺元年，吴郡言临平湖边得石函，中有小石，青
白色，长四寸，广二寸馀，刻上作“皇帝”字。于是改年，大
赦。秋八月，鄱阳言历阳山石文理成字凡二十，云：“楚
九州渚，吴九州都，扬”州士作天子四世，治太平始。又
吴兴阳羡山有空石，长十馀丈，名曰“石室”，在所表为
大瑞。明年改元大赦，以协石文。《天纪》三年冬，晋命司
马伷向涂中，王浑、周浚向牛渚，王戎向武昌，胡奋向
夏口，杜预向江陵，王濬、唐彬浮江东下。四年三月，王
濬顺流将至，司马伸、王浑皆临近境，皓奉书请命。壬
申，王濬最先到，受皓之降，送皓西迁。太康元年，诏赐
号为归命侯。五年，死于洛阳。